
1. CONTEXTUL SOCIAL-POLITIC AL DESFĂŞURĂRII ALEGERILOR

1.1. Modelul suedez – expresie a modelului nordic

În cadrul procesului integrării europene, modelul nordic a reprezentat un scenariu optimist de dezvoltare (un adevărat succes story) şi un model societal exemplar
. Şi în prezent, societatea nordică reprezintă avangarda Europei de mâine: o Europă solidară, puternică economic, cu servicii sociale peformante, cu o piaţă a muncii bine organizată, combătând inegalitatea, discriminarea şi sărăcia
. Mulţi analişti afirmă că forţa modelului nordic, în special a celui suedez, este aceea de a fi reuşit să creeze un cerc virtuos: munca produce bogăţie care, reinvestită în formarea profesională, creează muncă. 

Tendinţa teoretică de a modela, de a elabora un model al unui regim politic este veche, prezentă şi în povestea Nordului imaginar, care s-a transformat ulterior în imaginea unei societăţi ideale, reprezentate de modelul nordic.
 El a fost legat de imaginea unei fericiri ideale de tip naturalist, a unei vieţi simple în care individul şi societatea se află într-un echilibru stabil, susţinut de spiritul solidarităţii şi Binelui comun. De cealaltă parte, nordul era imaginea singurătăţii şi angoasei existenţiale, care ducea adesea la înstrăinare profundă
. Acest imaginar ambiguu a dus la constituirea unei arhitecturi socio-culturale complexe, care s-a datorat existenţei unor condiţii speciale.  Miturile fondatoare ale statelor nordice au promovat numeroase caracteristici comune ale acestora
.

În majoritatea ţărilor nordice aplicarea politicii tip Keynes în anii ’50-60 a dus la rezultate deosebite în perioada anilor ‘60-70. Conform acestui model, populaţia beneficiază, universal, de respectarea drepturilor fundamentale, protecţia socială fiind finanţată prin impozite. În acest context, inegalităţile sociale sunt reduse, relizându-se un proces important de redistribuire, datorită căruia sărăcia nu se manifestă decât rar. 

În afara diferenţelor specifice, proprii fiecărei ţări, în cele cinci ţări nordice europene se regăsesc trăsăturile caracteristice modelului nordic: dominarea politică de peste şase decenii a partidelor social-democrate; existenţa unui stat-providenţă puternic finanţat prin impozitarea ridicată; instituţii şi politici originale pe piaţa muncii; un puternic ataşament pentru liberalism şi investiţii în capitalul uman; o eficienţă economică foarte ridicată. Tradiţia modelului solidarităţii sociale a reprezentat, de asemenea, un atu important al acestor ţări, iar trăsătura decisivă a acestui model comun este aceea că modelul funcţionează, iar politicienii nordici, fie de stânga, fie de dreapta, sunt pragmatici şi eficienţi. 

Anii ’80 au reprezentat un moment de criză a acestui model, ceea ce a impus realizarea unor schimbări necesare în scopul eficientizării acestuia. În acest context s-a încercat o apropiere de celelalte modele de societate europene, în special de cel numit „a treia cale” britanică. În realitate, au fost experimentate unele idei precum introducerea participării financiare a beneficiarilor de servicii sanitare şi sociale. Totuşi, au fost păstrate caracteristicile fundamentale ale modelului social-democrat de tip nordic, definite de specialişti
.

Experienţa crizei economice şi sociale mondiale a pus în evidenţă „excepţia nordică” ca zonă care a reuşit să supravieţuiască, ca zonă a soluţiilor viabile, a unui reformism umanist destinat claselor mijlocii. În perioada 2005-2007, rata medie de creştere anuală a PIB-ului a fost de 2,7% în Danemarca, 3,3% în Suedia şi 4% în Finlanda. Rata de ocupare a forţei de muncă a depăşit obiectivul fixat de Uniunea Europeană prin Strategia de la Lisabona, obiectiv care se situa la 70% ocuparea forţei de muncă din populaţia activă (Danemarca 78% la începutul lui 2008, Suedia peste 74%, Finlanda peste 70%). Sectorul finanţelor publice a fost excedentar în toate ţările nordice, ceea ce va permite rambursarea completă a datoriei publice în viitorii 15 ani.

În ultima perioadă au avut loc importante schimbări ale acestui model: transparentizarea guvernării centrale şi locale, descentralizarea serviciilor publice şi a finanţării lor, afirmarea egalităţii dintre femei şi bărbaţi, preocuparea pentru dezvoltarea durabilă. În ultimul deceniu, ţările nordice au reprezentat singurele cazuri de reuşită a modelului social-democrat, chiar sub guvernări de centru-dreapta
. Alternanţele la guvernare care s-au produs în majoritatea statelor nordice, după lungi perioade de dominare a partidelor social-democrate, nu au afectat în mod fundamental aceste caracteristici. Explicaţia acestui fenomen constă în caracteristicile sistemului politic care, prin aplicarea unui sistem electoral proporţional, impune găsirea permanentă a unui compromis politic, a unor soluţii comune prin dialogul dintre putere şi reprezentanţii opoziţiei.

Modelul suedez se integrează deplin în modelul ţărilor nordice, prezentând  numeroase trăsături comune, dar şi elemente specifice, consolidate istoric.  Acest model conţine trăsături specifice unui context administrativ, social şi cultural aparte. Una din caracteristicile acestui model este faptul că, timp de peste şapte decenii, cu câteva întreruperi (1976-1982, 1991-1994 şi după 2006), Partidul Social-Democrat s-a aflat la guvernare. Această performanţă aproape unică în lume, a redat un înalt grad de stabilitate politică, existenţa al unui partid dominant, aflat la putere într-o ţară cu un înalt nivel democratic. Acest fenomen se explică prin faptul că Partidul Social-Democrat a valorificat elementele tradiţionale ale societăţii suedeze: monarhia ce a dus o politică cu scop centralizator, participarea politică a cetăţenilor şi tradiţia religioasă de tip Iutheran. În urma acestei experienţe, social-democraţia suedeză nu a fost doar o ideologie, ci expresia culturii naţionale, adaptându-se permanent schimbărilor. 

Apelul la o „a treia cale” a avut, de altfel, origini vechi, în anii ’30
, când societatea suedeză era locul rezolvării pacifiste a tensiunilor dintre economic şi social, locul afirmării pragmatismului de bun simţ, al depăşirii luptei de clasă şi a violenţelor. În acest context, Partidul Social-Democrat a devenit, pentru o lungă perioadă, promotorul firesc al fericirii colective. Originalitatea acestui partid a constat în combinarea menţinerii coeziunii cu desfăşurarea unor dezbateri în interiorul său. Marea coeziune a fost dată, pe de o parte, de stabilitatea conducerii (Tage Erlander a condus timp de 23 ani, Olof Palme 10 ani, Göran Person 10 ani), dar şi de interzicerea manifestării unor fracţiuni şi curente opuse în cadrul partidului. Dezbaterile au avut un rol deosebit, fiind posibilă prezentarea directă, deschisă, a unor soluţii noi, mai eficiente, ceea ce a permis reînnoiri permanente ale activităţii. Partidul a ştiut să valorifice politic oportunităţile de acţiune colectivă oferite de societatea suedeză (cluburi de sport, cursuri de înot etc).

O lungă perioadă, deşi timp de 30 de ani nu a dispus de majoritate absolută în Parlament, social-democraţii au reuşit să realizeze permanent alianţe parlamentare optime. În această perioadă, partidul a colaborat strâns cu principalul sindicat (LO), dar după anii ’80, datorită reformelor liberale întreprinse de partid, această legătură a devenit fragilă. 

Mult timp, modelul suedez aproape s-a identificat cu social-democraţia suedeză care a avut ca elemente programatice stabilitatea şi fiabilitatea. 

Demn de remarcat este faptul că A treia cale suedeză a evoluat pe baza unui sector privat productiv şi performant şi a unor fundamente culturale specifice. 

Caracteristicile modelului suedez au origini vechi, ele manifestându-se încă din anii ’30, când imaginea de sine a acestei ţări s-a constituit ca una a unei ţări protestante, progresiste, bazate pe oameni harnici (opusă adesea Europei continentale catolice, mai conservatoare şi centrate pe capital).

Apogeul modelului a fost atins în perioada 1945-1975, urmând ca în perioada 1976-1982 să se manifeste primele fracturi importante, urmate de criza economică, politică şi ideologică din perioada 1982-1991. În anii următori (1991-2005) au fost lansate diferite tentative de recompunere a modelului
. 

Mulţi autori au afirmat, chiar din anii ’80, că a început „toamna suedeză”, descriind impasul politic, fosilizarea statului bunăstării, căderea valorilor civice, morale, tradiţionale, deficitul de încredere
. După îndelungata guvernare social-democrată, au fost resimţite blocaje ale societăţii şi a fost criticată crearea unei adevărate caste politice, vorbindu-se chiar de sfârşitul excepţiei suedeze
. 

În acest context, s-a impus o analiză critică a stereotipiilor, a clişeelor legate de modelul nordic, implicit a limitelor modelului suedez
. Aceste limite s-au manifestat odată cu transformările recente, manifestate la nivelul societăţii suedeze. Mulţi analişti au remarcat că protecţia excesivă a şomerilor a transformat ţara într-o societate de asistaţi social, că partidul muncitorilor devenise partidul asistaţilor, iar consensul devenise o dogmă, prin care se evita orice conflict
. 

Un alt moment important a fost legat de adoptarea legii referitoare la integrarea imigranţilor, în 1997, lege care a proclamat Suedia ca o societate multiculturală, fapt ce a dus, în timp, la nemulţumirea populaţiei suedeze. 

Pe plan social-politic, dar şi teoretic, modelul suedez a fost adesea criticat, punându-se în evidenţă limitele şi efectele contradictorii ale politicilor sale
.

Momentele de criză economică şi socială au relevat însă o altă caracteristică fundamentală a a modelului suedez, capacitatea acestuia de a se adapta permanent nevoilor interne ale societăţii şi schimbărilor produse pe plan internaţional. Modelul suedez a supravieţuit recompunerii spaţiului politic şi reconfigurărilor sale strategice de-a lungul timpului, vorbindu-se de „excepţia suedeză”. „Excepţia suedeză” s-a bazat pe o supleţe susţinută, prin manifestarea unei voinţe politice remarcabile şi printr-o politică economică specifică
. Modelul suedez are în continuare un impact deosebit datorită modului unic în care a reuşit să concilieze echitatea socială şi liberalismul
. 

Pe plan economic, în Suedia s-a început cu mult timp înainte reconversia industrială şi puterea a negociat permanent cu sindicatele şi cu patronatele. În acest timp, angajaţii au beneficiat de formare profesională continuă, domeniu în care Suedia a obţinut rezultate remarcabile. Acest efort convergent a dus la conservarea prosperităţii societăţii, beneficiind, în acelaşi timp, de oportunităţile globalizării. Încă din anii”90, guvernele succesive au optat pentru o imigraţie masivă ceea ce a dus la schimbări importante pe piaţa muncii şi la constituirea unei societăţi multiculturale. Menţinerea unei fiscalităţi ridicate a permis susţinerea unei protecţii sociale generoase.

De aproape un deceniu Suedia ocupă un loc prestigios în ceea ce priveşte nivelul competitivităţii (locul 4 în lume – 2007-2008), deţinând domenii de excelenţă în infrastructură, învăţământul superior, politica de protecţie a mediului etc.

În domeniul performanţelor democratice, Suedia deţine, de asemenea,  un nivel de excelenţă (conform Democracy Index ocupă primul loc), fiind considerat statul care reuşeşte să comunice cel mai bine cu cetăţenii săi.

Suedia este ţara care a reuşit să pună în practică cel mai bun sistem de protecţie socială, mai ales a mamelor (conform Mother’s Index 2006), dar şi a copiilor (rată foarte scăzută a mortalităţii copiilor, fiind a doua în lume ca perfomanţă). Dincolo de toate prejudecăţile legate de depresia nordică, Suedia este ţara în care cetăţenii săi sunt  fericiţi (conform datelor OCDE 2007, locul 2 după Norvegia, în clasamentul rezultat în urma analizei indicatorilor de fericire umană)
. Acest cumul al performanţelor obţinute în ultimul timp a consolidat viabilitatea modelului suedez care a avut capacitatea de a se reconfigura, a redat Suediei imaginea de ţară în care domină ordinea, eficacitatea pragmatică şi calitatea. 

În prezent, Comisia Europeană abordează ţările nordice, ca aparţinând grupului ţărilor inovante (utilizând indicatorul de sinteză SII – Summary Innovation Index 2006).

 1.2. Schimbări actuale ale sistemului politic suedez

Caracteristica esenţială a sistemului politic suedez era considerată marea sa stabilitate, el fiind apreciat, din punct de vedere teoretic, un sistem clasic de 5 partide, sistem caracteristic, de altfe, majorităţii statelor nordice. 

Acest sistem de partide s-a constituit odată cu apariţia unei noi etape de evoluţie a democraţiilor parlamentare şi pe baza existenţei unor clivaje sociale specifice
. În majoritatea ţărilor nordice, au existat: un partid socialist reformist, dominant; un partid socialist revoluţionar, mai mic; un partid agrar; un partid liberal şi un partid conservator
.

Conform teoriei clasice a clivajelor, la nivelul acestor societăţi se manifestau, în principal, patru tipuri de clivaje: între cultura dominantă şi cea periferică; între biserică şi guvernare; clivajele legate de dominarea economică (între economia primară şi cea secundară reprezentată de interesele agrare sau urbane), precum şi clivajele între angajaţi şi angajatori. În jurul acestor clivaje s-au constituit partide, grupuri cu aceleaşi interese, care, în funcţie de puterea lor de legitimare, de încorporare şi de capacitatea lor de reprezentare s-au plasat diferit pe scena politică. În ţările nordice, procesul istoric al Reformei a consolidat biserica naţională lutheriană care a avut un important rol educativ (din 1848 şcoala a devenit obligatorie pentru toţi copiii). Clasa muncitoare a fost divizată între comunişti şi socialişti, între grupările radicale, revoluţionare şi cele moderate, reformiste. Clasa burgheză a fost, la rândul ei, divizată în trei: agrarienii, liberalii şi conservatorii. Aceste diviziuni au stat la baza constituirii sistemului de cinci partide, tipic nordic. 

În Suedia, sistemul politic format din 5 partide a avut puternice rădăcini istorice, constituirea lui fiind legată de evoluţia societăţii suedeze şi de schimbările produse pe plan extern.
Constituţia suedeză din 1809 a acordat puteri executive importante regelui care acţiona în acord cu guvernul, monarhul având însă drept de veto şi de disoluţie a parlamentului. În 1866 a fost înfiinţat Parlamentul bicameral (Riksdag), ales prin vot cenzitar, indirect. Din anul 1919, a avut loc democratizarea vieţii parlamentare, prin adoptarea votului universal, inclusiv pentru femei (cu excepţia celor care beneficiau de ajutor de la stat). În anul 1975, noua Constituţie a limitat semnificativ puterea regală, aceasta având rolul doar de reprezentant simbolic al statului, cu obligaţia de a prezida ceremoniile oficiale. Prevederile noii Constituţii au transformat Parlamentul în for legislativ unicameral.

În contextul dezvoltării istorice şi politice a societăţii suedeze, în jurul clivajelor centru/periferie, s-au constituit două forţe politice majore: o stângă liberală (mai ales în zonele rurale) şi o dreaptă conservatoare (în zonele orăşeneşti). În timp, partizanii liberului schimb au reuşit să domine, producând o deschidere comercială remarcabilă a Suediei, fapt ce va influenţa în mod esenţial dezvoltarea sa ulterioară. 

În secolul al XIX-lea, stânga suedeză s-a despărţit în două câmpuri: radicalii (care au format Partidul Social-Democrat, în 1886) şi moderaţii (care au format Partidul Liberal în 1895). Ca reacţie, conservatorii s-au organizat în jurul Partidului Moderat (înfiinţat în anul 1904), partid care, de atunci, a condus, în mod tradiţional, forţele politice de dreapta. 

În secolul XX au fost create şi alte partide, în anul 1913, fiind înfiinţat Partidul Agrarian, cu scopul de a apăra interesele zonelor rurale şi autonomia locală. Burghezia suedeză s-a împărţit, astfel, în grupări politice cu trei orientări: agrarienii, liberalii şi conservatorii. 

De la început, Partidul Social-Democrat s-a angajat pe linia unei politici reformiste, abandonând, încă din 1928, ideea clasică a luptei de clasă. În anul 1917, partea radicală a social-democraţilor a fondat Partidul Comunist, partid  care nu a avut o influenţă majoră în politica suedeză. În prezent, el este reprezentat de Partidul Stângii. Clasa muncitoare, la rândul ei, a urmat aceeaşi linie de divizare între un grup radical/revoluţionar şi un grup moderat/reformist. Din 1920 s-a păstrat, în principal, acest model politic, considerat tradiţional.

Crizele economice şi integrarea europeană au creat clivaje noi, au transformat partidele tradiţionale şi sistemul politic clasic suedez.
 După anii ’70, pe scena politică suedeză au apărut noi forţe politice (ecologiştii, partidele populiste, mişcarea feministă şi Partidul Creştin-Democrat) care au repus în discuţie modelul politic tradiţional.

Partidul Creştin-Democrat a intrat în Parlament ca reacţie la decizia de a scoate religia din programa şcolii primare. El s-a erijat în apărătorul valorilor morale tradiţionale şi ale familiei. Mulţi reprezentanţi ai acestui partid au participat în guvernele din 1991, 1994, fiind şi în prezent în coaliţia de guvernare.

În anul 1991, în Parlamentul suedez a intrat şi un partid populist care însă nu a rezistat pe scena politică şi nu a mai reuşit acelaşi succes la alegerile ulterioare.

Partidul de Centru, urmaşul Partidului Agrarian, a a vut o influenţă politică din ce în ce mai scăzută (de la 25% în 1973 la 14% în 2002). Acest partid ezită în prezent între tentaţia de a atrage un electorat nou şi cea de a rămâne un partid dominant rural.

Forţele politice de stânga au evoluat dificil după anii ’90, întrucât noile schimbări (globalizarea, integrarea europeană, creşterea imigraţiei) au determinat atitudini politice controversate, legate de apărarea excesivă a specificului naţional, ce au dus, ulterior, la atitudini eurosceptice. Şi în prezent, în partidele de stânga există grupări cu orientare puternic naţionalistă şi altele care încearcă să redefinească un proiect de societate de tip postnaţional.
În anul 1988, Partidul Verzilor a intrat în Parlament şi s-a menţinut în această poziţie până în prezent. Verzii sunt apărătorii valorilor individualiste (susţin şcolile independente, promovarea întreprinzătorilor) şi a unor valori riguroase în ceea ce priveşte protejarea mediului, combaterea drogurilor, consumului de alcool etc.

În prezent, sistemul de partide suedez este format din partide politice, regrupate în două mari blocuri politice opuse: blocul stângii, format din Partidul Social-Democrat, Verzi şi Partidul Stângii şi blocul dreptei, alcătuit din patru partide (agrarieni, liberali, democrat-creştini şi conservatori).

Aceste transformări s-au realizat prin apariţia unor noi partide politice sau prin înnoirea partidelor tradiţionale. Partidele tradiţionale s-au transformat, unele devenind partide antieuropene sau proeuropene (ex. agrarienii suedezi).
Partidele de dreapta au format o alianţă încă de la alegerile din anul 2006, în timp ce forţele politice de stânga au întârziat să realizeze formal o alianţă politică. Partidele de dreapta au guvernat împreună în perioadele 1976-1982 şi 1991-1994, manifestându-se adesea puternice tensiuni.

Deşi alianţele au multe elemente fluctuante, polarizarea sistemului politic în jurul celor două blocuri politice, a rămas tendinţa majoră a sistemului politic suedez.
Aceleaşi schimbări s-au produs şi pe scena politică nordică unde s-au afirmat noi familii politice: verzii, creştin-democraţii şi partidele populiste. În prezent, partidele feministe, partidele proeuropene au intrat în Parlament atacând tăcut modelul originar.

În Suedia, ca şi în majoritatea ţărilor nordice, sistemul format din cinci partide s-a transformat într-un sistem tip şapte partide, prin adăugarea Partidului Ecologist şi a celui Creştin-Democrat. Aceste transformări au dus, iniţial, la formarea unui sistem cu un partid dominant, într-un sistem politic mai mult sau mai puţin fragmentat
. În timp, s-au format alianţe fie de dreapta, fie de stânga, sistemul evoluând spre constituirea a două blocuri politice. Partidul Verzilor sau cel Creştin-Democrat au încercat să evite axa stânga/dreapta, dar s-au supus, în cele din urmă, acestui model dominant.

Din anul 2006, sistemul politic suedez a înregistrat o schimbare istorică, realizîndu-se alternarea la guvernare, conducerea fiind preluată de Alianţa de dreapta condusă de liderul Partidului Moderat, Fredrik Reinfeldt. Alegerile au dus la victoria blocului conservatorilor şi liberalilor şi la înfrângerea social-democraţilor, partidul care a dominat aproape 70 de ani sistemul politic suedez.  Blocul de dreapta numit „blocul burghez” s-a compus din Partidul Moderaţilor, Partidul Poporului/Liberali, Partidul Creştin-Democrat şi Partidul de Centru.  

Alternanţa la guvernare a reprezentat o punere în discuţie a modelului suedez şi un mod de a reveni la o democraţie normală a alternanţei la putere.
.  Înfrângerea social-democraţilor a putut fi interpretată ca o interogare asupra modelului suedez, a tradiţiei sale politice şi sociale. După 1921, social-demoraţii au guvernat timp de 69 de ani, din care doar zece ani în coaliţie. În acest context, mulţi analişiti au considerat că acest partid s-a identificat profund cu societatea suedeză, cu modelul suedez. Alţi teoreticieni au apreciat că este necesar a distinge între competiţia dintre partide, identitatea actorilor politici şi identitatea generală a unei societăţi. Din această perspectivă, alternanţa la putere din anul 2006 poate fi considerată doar „o schimbare limitată”
, ea punând în evidenţă provocările cu care se confruntă modelul tradiţional suedez, în ansamblul lui. 

La alegerile din 2006, un rol decisiv a avut variabila liderului, ceea ce a pus în evidenţă o scădere a identificării de tip partizan (această identificare avea nivelul de 60% în 1982, iar în anul 2002 ea era de 40%)
. La alegerile din 2004 cercetările sociologice puseseră în evidenţă faptul că decizia electoratului a fost luată în funcţie de poziţia concretă a partidului faţă de problemele considerate importante şi mai puţin în funcţie de ideologia acestuia. Datele arătau că personalitatea liderului se plasa pe a şaptea poziţie a motivaţiei votului. Ulterior, rolul personalităţilor politice a devenit din ce în ce mai important şi a contrabalansat tradiţia consensului şi conducerii de tip colegial, specifice Suediei. Acest  fenomen de personalizare puterii a caracterizat, de altfel, democraţiile europene, el facilitând creşterea volatilităţii electorale. 
Atacul la adresa şefului Partidului Social-Democrat, G. Persson, a avut un rol decisiv în campania electorală din anul 2006
. 
În ultimele decenii, sistemele de partide din majoritatea statelor nordice au fost confruntate cu noi provocări, comune de altfel şi altor ţări europene, legate de ascensiunea partidelor populiste şi a celor ecologiste. Ascensiunea partidelor populiste, datorată declanşării crizei economice şi aderării unor ţări nordice la Uniunea Europeană, a schimbat sistemele politice din aceste ţări. 

În această perioadă s-au manifestat noi clivaje sociale şi politice care au dus la modificări importante ale modelului tradiţional
, datorate, în parte,  apariţiei unei dimensiuni postmaterialiste a societăţilor
, cu efecte prelungite
. 
Aceste schimbări au confirmat ipoteza teoretică a gelului, conform căreia o naţiune se adaptează, îşi găseşte mereu repere noi de reconstrucţie, în funcţie de modificările produse în interiorul societăţii, dar şi în mediul extern. Teza se confirmă şi prin amploarea fenomenelor de schimbare, ele fiind comune tuturor ţărilor nordice. În Danemarca, în 1973, au intrat în Parlament partide populiste, fenomen ce s-a produs şi în Norvegia, în acelaşi an. În Finlanda şi Islanda, modelul cu 5 partide a rămas relativ stabil, dar a fost marcat de formarea unor alianţe între forţele politice de stânga şi Verzi. În Norvegia, liberalii au avut dificultăţi pentru a rămâne în Parlament; în Suedia, agrarienii au scăzut ca influenţă; în Danemarca, liberalii s-au divizat.

În ultimii ani, volatilitatea electorală a crescut considerabil, nivelul identificării alegătorilor scăzând considerabil. Cauzele acestor schimbări au fost apariţia a noi clivaje la nivelul societăţii şi, implicit, a noi partide politice (Partidul Social-Democrat avea 1 milion de aderenţi în anii ’70, iar în prezent are în jur de 200.000). În acelaşi timp a scăzut încrederea în partidele politice, în modul în care ele reprezintă alegătorii.

În ţările nordice, teoreticienii au fost preocupaţi de studierea noilor aspecte ale clivajelor sociale care au determinat modificările în interiorul sistemelor de partide, ceea ce a făcut ca, la începutul secolului al XXI-lea, sistemul de cinci partide să fie foarte diferit: în Suedia şi Norvegia sunt reprezentate în Parlament şase partide, în viitor numărul lor putând să crească. De asemenea, în Finlanda, Islanda şi Danemarca au apărut partide noi, din afara sistemului tipic „de cinci partide”. 

Partidele social-democrate, liberale s-au poziţionat în funcţie de clivajele naţionale, păstrând dimensiunea stânga/dreapta, în timp ce alte partide
 au fost mai puţin coerente (exemplu: Verzii). 

Revoluţia comunicării a influenţat profund condiţiile de funcţionare democratică şi structura socială a ţărilor nordice
. „Societatea tip reţea” s-a conturat şi dezvoltat, organizând şi mobilizând în mod specific aceste societăţi
. Revoluţia în comunicare a marcat modul de organizare şi desfăşurare a activităţii politice, relaţiile dintre elite şi cetăţeni, între tineri şi restul societăţii
. Dezvoltarea rapidă a tehnologiilor de comunicaţie a fost un factor important de influenţare a vieţii politice, Suedia fiind una din promotoarele acestor schimbări (80% din populaţie are acces la Internet). Noile provocări au avut un impact important asupra sistemelor de partide şi vor produce, în viitor,  noi modificări. 
Modelul nordic al partidelor a păstrat unele caracteristici constante, manifestându-se unele similitudini între diferitele ţări nordice, dar au apărut şi numeroase elemente diferite, mai ales după 1989. În noul context internaţional, regiunile nordice au dobândit roluri geopolitice şi strategice diferite (Norvegia şi Islanda nu au devenit membre UE, în timp ce Danemarca era din 1973, iar Suedia şi Finlanda din 1995). Finlanda a adoptat moneda euro, în timp ce alte state nordice au respins această variantă. Încă din anii ’40, ţările nordice au stabilit alianţe de securitate diferite, Suedia conservând politica sa de nealiniere, în timp ce Danemarca, Norvegia şi Islanda au aderat la NATO. În acelaşi timp, ţările nordice au dezvoltat relaţii puternice de cooperare între ele şi cu vecinii lor.

Sistemul de partide nordic a fost puternic influenţat, aşadar, de mediul internaţional şi de procesul globalizării.
În legislatura 2006-2010, în Riksdag, Parlamentul monocameral suedez, au fost reprezentate 7 partide politice:

· Partidul Social-Democrat (SAP), partid care a fost la guvernarea Suediei timp de peste 70 de ani, a fost în această legislatură principalul partid de opoziţie. El este condus, din anul 2007, de Mona Sahlin. Partidul a deţinut 130 de mandate;
· Partidul Moderaţilor (M), condus de primul-ministru Fredrik Reinfeldt, a avut 97 mandate;
· Partidul de Centru (C), fostul partid agrarian, condus de ministrul industriei Maud Olofsson, a deţinut 29 mandate;
· Partidul Poporului-Liberal (FpL), condus de ministrul educaţiei Jan Björklund, a avut 28 mandate în Parlament;
· Partidul Creştin-Democrat (CD), partid conservator, condus de Göran Hägglund, a deţinut 24 mandate;
· Partidul Stângii (Vp), fost comunist, condus de Lars Ohly, a avut 22 mandate în Parlament;
· Partidul Mediului-Verzii (MP), partid de stânga, condus de Peter Eriksson şi Maria Wetterstrand, a deţinut 19 mandate.

1.3. Bilanţul guvernării 2006-2010

În anul 2006, forţele politice de centru-dreapta au câştigat alegerile cu 48% din voturi, faţă de 46,2% voturi obţinute de social-democraţi şi aliaţii lor. Un nou lider conservator, modern, bun comunicator, F. Reinfeldt (41 ani în 2006)  cucerea electoratul, iar victoria sa reprezenta un schimb de generaţii la nivel politic şi semnalul unei înnoiri profunde a sistemului politic suedez. 

Blocul de centru-dreapta deţinea, în momentul preluării guvernării. controlul a jumătate din municipalităţi, dispunea aşadar de pârghii importante ale  puterii. În acest context guvernul a reuşit să menţină economia suedeză într-o situaţie stare echilibrată, nefiind afectată major de criza actuală. Forţele politice de dreapta ale Alianţei au reuşit să guverneze astfel încât efectele crizei au fost cel mai puţin resimţite la nivel economic, la această situaţie contribuind cererea internă şi situaţia financiară echilibrată.

Încă de la începutul guvernării sale, F. Reinfeldt a promis păstrarea valorilor şi modului de viaţă suedez şi o participare mult mai intensă la viaţa europeană. Guvernul a încercat totuşi să schimbe semnificativ modelul tradiţional suedez, suprimând impozitul pe avere şi alte măsuri „egalitariste”. El a încercat astfel să corecteze, din perspectiva unei politici de centru-dreapta, ceea ce se aprecia drept defecte ale acestui model.  În acest scop, noul guvern s-a angajat să reformeze statul bunăstării, partidele de dreapta declarând că nu vor ataca principiile statului providenţă, ci politica de ocupare a forţei de muncă, întoarcerea la muncă – ca valoare etică, specific suedeză. Partidul Moderaţilor a anunţat că va dori să devină partidul celor care muncesc, ducând o politică de activare a pieţii muncii. În realitate, deşi economia suedeză era în creştere, rata şomajului a crescut semnificativ, măsurile de tip neoliberal având consecinţe dure asupra categoriilor sociale vulnerabile.

Recesiunea economică datorată scăderii PIB-ului cu 4,7% a dus la creşterea şomajului (9,5% în iunie 2010). Din 2006, guvernul a crescut cotizaţiile pentru şomaj şi cele sindicale, ceea ce a determinat scăderea masivă a efectivelor sindicatelor (500.000 de sindicalişti s-au retras). Guvernul a schimbat condiţiile acordării alocaţiei de şomaj, astfel încât, fiind necesar ca o persoană să fi lucrat în medie între 50 şi 80 ore lunar sau 480 ore într-o perioadă de la 6 luni la 1 an. În iulie 2008, au fost schimbate drastic condiţiile de acordare a concediului medical, acesta fiind acordat pe durată limitată.

Guvernul a modificat politica de utilizare a forţei de muncă, încercând să limiteze pasivitatea tinerilor pe piaţa muncii. Studiile au arătat că una din cauze a fost aceea că tinerii ies din sistemul de învăţământ fără să aibă o calificare. În acest context, partidele aflate la guvernare au propus creşterea salariilor de primă angajare, atrăgând astfel tinerii pe piaţa muncii. Pentru tinerii sub 24 de ani, au fost oferite condiţii foarte avantajoase, prin contracte speciale. 

Situaţia financiară a ţării a fost consolidată, iar în viitor, guvernul va revizui legea bugetului şi va încerca să vândă partea statului din multe companii, obţinând astfel resurse importante (în jur de 10,46 miliarde euro).

În ultima perioadă, guvernul a anunţat că va continua reforma statului, urmărind asigurarea calităţii serviciilor publice. 

Din măsurile luate de guvern se poate observa că noua alianţă a preluat numeroase teme social-democrate referitoare la folosirea forţei de muncă, educaţie şi sănătate. Aceasta a demonstrat că, în Suedia, între partidele aflate la putere şi opoziţie s-a manifestat un anume consens politic, principalele diferenţe  manifestându-se în legătură cu modalităţile prin care se pot atinge obiectivele urmărite. Obţinerea consensului politic este una din caracteristicile de bază ale sistemului politic suedez şi a funcţionat în această guvernare în care forţele politice opuse din Parlament au fost apropiate ca pondere. Un rol deosebit au avut şi reglementările specifice referitoare la susţinerea partidelor politice de opoziţie din Suedia
. 

Conform Legii referitoare la susţinerea financiară a activităţii parlamentare
 şi a grupurilor politice parlamentare (Law 1999:1209), fiecare partid reprezentat în Parlament are dreptul la o subvenţie de stat, acordată sub forma unei asistenţe date partidului, în funcţie de numărul de locuri obţinute în Parlament, şi a unei asistenţe de  funcţionare, sub forma unei sume forfetare, plus un sprijin suplimentar de 1470 euro (2008) pentru un loc, pentru partidul aflat la guvernare şi de 2200 euro pentru un loc, pentru partidele aflate în opoziţie. Conform punctului 5 al legii, sprijinul financiar de bază acordat partidelor de opoziţie este dublu faţă de cel al partidelor aflate la guvernare. La acestea se adaugă fonduri pentru activitatea consilierilor politici, pentru deplasare etc. Cererile de subvenţii sunt examinate de o comisie specializată, iar sumele sunt vărsate de către Parlament secretariatelor naţionale ale partidelor. Suedia este recunoscută pentru nivelul ridicat al transparenţei utilizării fondurilor publice de către partide.

Viaţa parlamentară are caracteristici aparte, partidele de opoziţie fiind mai puternic susţinute financiar pentru a avea un acces mai amplu la informaţie şi la expertiză. Pentru a evita confruntările, în Parlament deputaţii sunt aşezaţi conform repartizării lor geografice, nu celei politice.

Luarea deciziilor publice este consensuală, organizându-se grupuri de lucru pe teme de interes, iar guvernul oferă doar expertiză, neinfluenţând concluziile. Grupul trimite propunerile guvernului care consultă toate părţile (sindicate, asociaţii, colectivităţi locale, companii), solicitându-le reacţii şi apoi elaborează o sinteză care va fi supusă dezbaterii Parlamentului. În aceste condiţii, o lege se elaborează în timp (uneori durează şi 3 ani) şi se poate obţine consensul înainte de a fi elaborată. Toate aceste prevederi demonstrează că stabilitatea, consensul, evitarea conflictelor, pragmatismul sunt caracteristicile vieţii politice suedeze.
Politica de guvernare a Alianţei de centru-dreapta s-a înscris în procesul general de înnoire a partidelor de dreapta, în ceea ce specialiştii numesc noua politică (New Politics), specifică majorităţii partidelor neoliberale europene. 

În acest context, partidul social-democrat din Suedia s-a aflat în competiţie cu forţe politice noi (ca şi în alte state nordice precum Norvegia, Danemarca). Aceste schimbări au presat partidele social-democrate să ia în considerare noi teme politice, să realizeze o redefinire a identităţii lor politice, a discursului şi a formelor sale de organizare şi acţiune politică. 

1.4. Evoluţia social-democraţiei suedeze în context european

Evoluţia social-democraţiei suedeze este relevantă pentru înţelegerea provocărilor şi identităţii actuale a social-democraţiei la nivel european. Mult timp social-democraţia suedeză a reprezentat un punct de reper esenţial al modelului social-democrat european, o dovadă a eficienţei acestuia. În lunga perioadă a dominaţiei sale, social-democraţia suedeză a dovedit o capacitate remarcabilă de adaptare, o rezistenţă şi flexibilitate ideologică deosebită, chiar dacă s-a confruntat adesea cu un mediu politic ostil
. Deşi la început a propus programe de reformare a capitalismului, ea a fost, la rândul ei, reformată de acesta. 

În prezent, Partidul Social-Democrat suedez trece printr-o criză politică semnificativă pentru dificultăţile cu care se confruntă majoritatea partidelor social-democrate europene. 
În ultima perioadă, noua social-democraţie europeană a încercat să concilieze trei axe programatice: axa social-democrată clasică, preocupată de creştere economică, justiţie socială – reprezentată de conceptul de Welfare State  şi de ocuparea forţei de muncă; axa temelor post materialiste, antiautoritare şi axa de inspiraţie neoliberală care acceptă unele presupoziţii neoliberale (stabilitatea monetară, controlul cheltuielilor publice, privatizarea, liberalizarea economiei, scăderea impozitelor, restrângerea statului social care să rămână totuşi activ etc). În ultimul timp, problemele legate de securitate, de ordine publică, de controlul fluxului migrator, au devenit teme noi. Termeni precum egalitatea, redistribuirea, au fost înlocuiţi cu termeni mai generoşi precum egalitatea de şanse sau de oportunităţi.

Noua sinteză social-democrată numită adesea social-liberalism, a încercat să promoveze o poziţie moderată, capabilă a fi susţinută de categorii sociale diverse. În perioada 1990-2002, politica tradiţională social-democrată a fost abandonată sau puternic atenuată, încercându-se adaptarea la economia de piaţă, punându-se astfel în discuţie statul bunăstării de tip european. Modelul social european reuşise mult timp să controleze sărăcia prin politici de redistribuire, deşi în multe state ale lumii crescuseră inegalităţile sociale între bogaţi şi săraci. În acest context, a apărut întrebarea dacă neoliberalismul nu a pervertit spiritul şi practica de tip social-democrat, dacă social-liberalismul este expresia unei social-democraţii reînnoite sau este versiunea atenuată a liberalismului. 
Mulţi adepţi ai social-democraţiei subliniază că acceptarea neoliberalismului nu a însemnat abandonarea preocupărilor pentru solidaritate şi coeziune socială, ele rămânând teme centrale ale discursului social-democrat. Tematica neoliberală a fost acceptată, în cele din urmă, ca un dat, nu ca o constrângere (ca în anii ’80). 

Aceste noi tematici au format fondul programatic al social-democraţiei europene din nordul şi sudul Europei. Partidele social-democrate din nordul şi din sudul Europei s-au apropiat din ce în ce mai mult, datorită recentrajului ideologic şi îndepărtării de lumea sindicală care radicalizase anterior politica partidelor nordice. În prezent, analiştii consideră că se poate vorbi de o familie social-democrată europeană mult mai omogenă.
În secolul al XXI-lea, transformările sociologice şi politice profunde care au marcat social-democraţia au pus problema redefinirii identităţii ei. În ultima perioadă au apărut schimbări rapide la nivel economic şi social, ceea ce a dus la modificări importante la nivelul electoratului social-democrat, regăsite în schimbările produse la nivelul electoratului suedez. 

În Suedia, în perioada 1970-1980, două treimi din electoratul social-democrat era format din clasa muncitoare, ulterior, acesta fiind înlocuită de clasa mijlocie. În alte ţări europene s-a petrecut acelaşi fenomen, astfel încât doar 40-50% din electoratul social-democrat mai era reprezentat de clasa muncitoare (exemplu: Danemarca, Austria, Germania, Marea Britanie). Procesul deproletarizării electoratului şi a susţinătorilor partidelor social-democrate a fost continuu, crescând reprezentarea profesiilor intermediare şi liberale. După anii ’70, electoratul social-democrat a devenit foarte heterogen, coabitând două electorate cu valori şi aspiraţii distincte: pe de o parte, clasele mijlocii cu nivel cultural ridicat, sensibile la valorile liberalismului cultural sau post materialist (mediu, securitate alimentară, libertate sexuală, egalitatea dintre femei şi bărbaţi); de cealaltă parte, lucrătorii care au manifestat un interes limitat pentru aceste probleme, fiind preocupaţi mai mult de egalitatea economică şi justiţie socială. Agendele divergente ale acestor electorate a produs adesea tensiuni pe care toate partidele social-democrate europene au trebuit să le gestioneze. 
După anii ’80, clasa lucrătorilor nu a mai constituit grupul electoral major de referinţă al social-democraţiei, vorbindu-se adesea de electorate social-democrate. În acest context, din punct de vedere electoral, apărarea exclusivă a intereselor clasei muncitoare a devenit riscantă. Un fenomen important cu care s-au confruntat social-democraţii a fost acela al relaţiei dificile cu electoratul popular, ostil liberalismului economic şi mai puţin preocupat de valorile post materialiste. O parte a acestui electorat dezorientat s-a refugiat spre partide populiste sau de extremă-dreapta (ca în Suedia, Franţa, Italia, Olanda). 

În acest context, partidele social-democrate au încercat să se adapteze naturii heterogene a electoratului lor şi să propună politici hibride, capabile să atragă un electorat cât mai larg. Partidele social-democrate s-au îndepărat de ideologia social-democrată clasică (care susţinea intervenţionismul statului, naţionalizarea, taxarea şi redistribuirea bogăţiei), adoptând programe suple, cu ţintă interclase. 

Studiul social-democraţiei din ultimile decenii arată că ajustările ideologice au constituit factori de coerenţă a acţiunilor partidelor social-democrate care au devenit forţe moderate (de centru-stânga), aflate la guvernare în multe ţări europene. Aceste schimbări au creat o continuitate între discurs şi practica guvernamentală (adesea centristă). Politicile lor de tip interclase au încercat să pună discursul în acord cu electoratul de natură interclase, cadrele şi militanţii săi devenind legaţi din ce în ce mai mult de clasele mijlocii salariate. 

La începutul secolului XXI, social-democraţia s-a manifestat ca fiind mai puţin tranşantă, deschisă clasei mijlocii, cu o ideologie deschisă politic şi cultural, adaptată realităţilor sociale actuale. 

Istoria social-democraţiei a înregistrat o serie de adaptări în acord cu evoluţiile societăţii europene
, dar, pentru prima dată în istoria sa, modernizarea social-democraţiei pare o ruptură cu social-democraţia tradiţională. Demersul este cu atât mai dificil cu cât şi celelalte partide recuperează dimensiuni umanist sociale ale politicilor lor. În acest context devine necesar ca noua social-democraţie să reprezinte o alternativă reală, distrinctă, în raport cu liberalii sau conservatorii. 
Noul curs al social-democraţiei este totuşi coerent, prin retorica sa centristă şi prin obiectivele afişate legate de solidaritate şi justiţie socială, dar problema este aceea de a găsi mijloacele concrete de realizare a acestor obiective. Amploarea crizei economice actuale a impus o conştientizare a nevoii realizării reformelor, ceea ce a dus la reînnoirea social-democraţiei, rămânând de văzut dacă ea va reuşi să răspundă acestor provocări.

Social-democraţia a fost, încă de la originea ei, o poziţie critică a stângii radicale, o formă de expresie a revizionismului
, deşi alţii au negat posibilitatea acestei variante
. Din punct de vedere politic, social-democraţia a fost definită    ca o mişcare ataşată unei viziuni reformiste asupra raporturilor sociale, ca o poziţie de compromis cu democraţia liberală şi economia de piaţă. În mod esenţial, ea s-a bazat pe trei compromisuri: compromisul între capital şi muncă, între stat şi piaţă şi compromisul între competiţie şi solidaritate
. 
Social-democraţia a apărut ca un regim capabil a tempera consecinţele excesive ale pieţii prin mecanisme democratice care iau în considerare imperativul justiţiei sociale, asigurând redistribuirea veniturilor şi promovarea egalităţii şanselor. Esenţial este că ea a respins moştenirea marxistă a eliminării proprietăţii asupra mijloacelor de producţie
, ea apărând mai ales pe o tradiţie protestantă, specifică ţărilor nordice.

Cele trei decenii influenţate de politica lui Keyness (1945-1975), o perioadă dominată de creştere economică coerentă, de politici macroeconomice active şi de expansiune a statului bunăstării, au fost urmate de trei decenii influenţate de neoliberalismul promovat de Milton Friedman (1975-2005), perioadă  a politicilor bugetare şi monetare şi de limitare a politicilor sociale.

Social-democraţia a triumfat în perioada dominată de politica lui  Keyness, dar criza de eficacitate din ultima perioadă s-a transformat într-o criză de legitimitate care a dus, în multe ţări europene, la înlocuirea ei la guvernare cu partide de centru-dreapta care au promovat politici neoliberale.

În prezent, a fost amplu rediscutată ambiguitatea doctrinară şi politică
 manifestată în perioadele de guvernare social-democrată, precum şi identitatea de fond a social-democraţiei.

 Unii economişti au atras atenţia asupra iluziei social-democrate de a institui, la nivel mondial, un „capitalism cu faţă umană”
, ceea ce ar implica schimbarea guvernării şi promovarea modelului social european la nivel global
. În noul context mondial, obiectivele esenţiale sunt limitarea dimensiunii financiare a economiei, combaterea insecurităţii fizice, profesionale şi sociale a cetăţenilor, ceea ce ar implica un nou „contract social”, mai bine reglementat, mai eficient. O nouă guvernare şi o solidaritate mondială constituie elementele esenţiale ale acestei reconstrucţii pe care unii teoreticieni au numit-o a doua stângă (idee lansată încă din 1977, la Congresul socialiştilor francezi de la Nantes, de Michel Rocard)
. 

Noua social-democraţie, care evoluează în condiţiile globalizării, va trebui să ia în considerare noi provocări precum: economia cunoaşterii, concurenţa, securitatea şi capacitatea de a satisface noi drepturi (drepturile copilului, familiei, dreptul la cunoaştere, dreptul la gratuitate etc.)
. O preocupare deosebită constituie ceea ce specialiştii numesc dreptul la timp care se referă la dreptul fiecăruia la un timp în care acesta poate face ce doreşte,  timpul în care se poate valoriza pe sine (caracteristici care ţin de calitatea timpului liber). Reducerea caracterului constrângător al timpului de muncă,  modificarea naturii muncii, devin necesare, astfel încât să fie eliminată înstrăinarea. 
Alte preocupări sunt legate de îmbunătăţirea calităţii timpului petrecut după muncă (durata şi condiţiile de transport, timpul pentru probleme domestice, timpul de formare, cultura distracţiei, fericirea personală, creaţia etc.). Toate aceste noi dimensiuni ale societăţii contemporane, cu mari implicaţii economice şi sociale, care au fost abordate de teoreticienii care au  studiat expansiunea libertăţilor reale, au intrat în centrul de interes al noii social-democraţii europene, mai ales nordice.
 
În contextul în care unii teoreticieni vorbesc de criza profundă şi probabil ireversibilă a social-democraţiei, datorată evoluţiei social-economice contemporane, reuşita modelelor social-democratice nordice a dat şanse acestui model, tocmai prin capacitatea acestora de a se adapta noilor provocări ale secolului. 

Modelul nordic (Suedia, Norvegia, Finlanda, Islanda şi Danemarca) a încercat să combine eficacitatea economică, justiţia socială şi libertatea individuală, dar sunt considerate adesea modele valabile doar pentru tipul lor de societăţi. În aceste state s-a realizat combinaţia dintre un stat providenţă, cu rol de asigurator social, şi un stat macroeconomic care stabilizează activitatea economică. Marea noutate a utlimelor două decenii a fost instituţionalizarea partidelor ecologiste şi afirmarea valorilor post-materialiste (mediu, drepturile femeilor, ale minorităţilor, libertatea şi egalitatea sexuală, securitatea alimentară, situaţia ţărilor din lumea a treia etc.). 

În ultimul deceniu, modelul suedez al social-democraţiei a aratăt că existenţa unei rate ridicate a politicilor sociale nu exclude inovaţia, eficacitatea economică sau pertinenţa acţiunii sociale. Această experienţă a arătat însă şi  riscurile uzurii guvernărilor de tip centrist, precum şi dificultăţile legate de absenţa unor lideri capabili a face faţă modernizării dreptei care a preluat un discurs politic centrist. 


La alegerile din anul 2006, Partidul Social-Democrat suedez a suportat consecinţele uzurii puterii, pierzând alegerile, deşi obţinuse rezultate economice deosebite.  Această înfrângere a confirmat  faptul că modul de conducere şi funcţionare a partidelor social-democrate trebuie să se adapteze cerinţelor actuale. Rolul crescut al media în viaţa politică a favorizat personalizarea conducerii partidelor, în Suedia, ca în multe state europene, personalitatea liderului devenind un factor decisiv al procesului electoral. În acest context, liderii social-democraţi s-au confruntat cu ascensiunea unor lideri de dreapta, tineri, charismatici care au dat sentimentul competenţei tehnice şi al respectabilităţii. Temele competenţei, modernităţii, transparenţei, eficienţei au fost incluse în discursul liderilor politici care au intrat în competiţia electorală pentru alegerile generale din 19 septembrie 2010.

2.  ALEGERILE LEGISLATIVE DIN 19 SEPTEMBRIE 2010

2.1 Teme ale campaniei electorale
Cercetările realizate înaintea alegerilor
 au arătat că electoratul suedez devenise, asemenea celorlalte electorate europene, un electorat volatil, schimbându-se una din caracteristicile de bază ale acestuia, stabilitatea
. Aceste schimbări au sporit gradul de incertitudine, iar lupta electorală a  devenit deosebit de strânsă. Înaintea scrutinului, raportul de forţe era incert, 20% din electorat fiind indecis, iar obţinerea majorităţii absolute de către una sau alta din coaliţii era puţin probabilă. Pentru alianţa aflată la guvernare miza era deosebită, întrucât, doar în 1991 şi în 2006 forţele politice de dreapta reuşiseră să câştige alegerile legislative.

Sondajele de opinie realizate anterior scrutinului arătau că miza alegerilor a fost abordarea problemelor electorale dintr-o perspectivă de centru, întrucât 36% din suedezi se declarau de dreapta, 24% de stânga şi 33% dintre ei afirmau că sunt de centru. Peste 46% din cei interogaţi apreciau că forţele politice aflate la putere îşi vor conserva această poziţie şi doar 40% doreau schimbarea guvernării.

În mod tradiţional, dezbaterea de idei se baza pe programele economice şi pe capacitatea de a guverna a fiecărui partid, dar în acest an campaniile electorale s-au focalizat pe cele două personalităţi politice: primul-ministru Freedrik Reinfeldt şi Mona Sahlin, liderul coaliţiei de stânga.

Liderul coaliţiei de stânga, Mona Sahlin, a acuzat guvernul că a slăbit modelul social. Drept răspuns, social-democraţii au susţinut scăderea impozitelor pentru persoanele vârstnice, considerând că Suedia e singura ţară în care pensionarii sunt mult mai impozitaţi decât cei care lucrează, în condiţiile în care persoanele peste 65 ani reprezintă 18% din populaţia actuală a Suediei. 

La alegerile din anul 2010, pensionarii au reprezentat aproximativ 20% din electorat, ei fiind nemulţumiţi de scăderea pensiilor, întrucât, în Suedia, pensia este indexată în raport cu creşterea economică. În acest context, situaţia pensionarilor a constituit o temă centrală a campaniei electorale
. Alianţa de centru-dreapta a promis că vor scădea impozitul plătit de pensionari, iar partidele de centru-stânga au afirmat că vor aplica un impozit diferenţiat pentru pensionari şi salariaţi.

Opoziţia a acuzat guvernul că a scăzut nivelul economiei şi a denunţat creşterea şomajului la cel mai ridicat nivel de după 1990. Ei au criticat faptul că rata şomajului în rândul tinerilor este una din cele mai ridicate din Europa, având nivelul de 21,2%.

Coaliţia de stânga roşu/verde a lansat o platformă electorală comună în domeniul educaţiei, promiţând o suplimentare a finanţării acestui domeniu precum şi a sănătăţii (cu 1,2 milarde euro).

Campania electorală a fost dominată de temele legate de fiscalitate, mai ales de problema scăderii impozitelor (într-o ţară în care presiunea fiscală este foarte mare). Partidele de stânga au anunţat intenţia de a diminua taxele pentru pensionari, cotizaţiile pentru ajutor de şomaj, precum şi scăderea TVA-ului, inclusiv pe serviciile la domiciliu. De asemenea, ele au prevăzut creşterea impozitelor pentru casele cu valori mari, prin plata unui impozit suplimentar; creşterea unor taxe pe anume venituri suplimentare, a taxelor pe benzină şi reînfiinţarea impozitelor pe avere. 

Liderul forţelor politice de stânga, Mona Sahlin, a acuzat guvernul că a slăbit modelul social şi că a afectat finanţarea acestuia prin scăderea impozitelor. Ea a anunţat că, în anul 2011, partidul său va acorda, dacă va câştiga alegerile, 4,6 miliarde euro pentru protecţia persoanelor vârstnice; pentru creşterea cheltuielilor pentru educaţie prin creşterea alocaţiei de studii, plafonarea taxei de înscriere la şcoala maternală şi creşterea numărului de cadre didactice.

Partidele de extremă dreapta erau, înaintea alegerilor, în plină ascensiune politică, reuşind intrarea în consiliile locale. Ele au cucerit mai ales electoratul foarte tânăr, susţinând reducerea imigraţiei. În acest context, ele au propus introducerea unui permis provizoriu de şedere, efectuarea unor teste ADN imigranţilor, pentru a vedea dacă sunt purtători de virus HIV sau TBC. Referitor la politica externă, partidele de extremă-dreapta au manifestat tendinţe antiglobalizare şi antieuropene. Forţele politice de extremă dreapta, conduse de Jimmie Akesson, au reluat ideologia tradiţională, acuzând faptul că diversitatea culturală, invocată de guvernanţi, a furat identitatea Suediei. Partidul Democraţilor a atacat situaţia în care imigranţii ocupă locurile de muncă destinate suedezilor.

Alianţa de centru-dreapta a acordat o atenţie deosebită menţinerii statului providenţă pe care l-ar finanţa prin creşterea impozitelor pe alcool, tutun şi carburanţi. 

În campania electorală, moderaţii au intrat cu sloganul „Să înaintăm împreună”, beneficiind de o popularitate mai crescută în raport cu celelalte partide ale coaliţiei. 

Partidul creştin-democrat care reprezintă, în mod tradiţional, zonele rurale, a lansat ideea apărării cetăţenilor obişnuiţi, promovând în programul electoral crearea de noi locuri de muncă, scăderea fiscalităţii pentru zona privată, creşterea calităţii serviciilor. În centrul preocupărilor acestui partid s-a aflat protecţia persoanelor vârstnice, politică posibil de realizat prin scăderea impozitelor. 

Partidul popular-liberal, apropiat electoratului din marile oraşe şi celui cu studii superioare a pus în centrul campaniei electorale educaţia. Ministrul liberal al educaţiei a propus apropierea părinţilor de şcoală, crearea unor clase de elită în şcoli. Cercetările au arătat, de altfel, că educaţia constituia preocuparea prioritară a suedezilor, plasându-se înaintea sănătăţii, problemelor vârstnicilor şi şomajului.
Liderul forţelor politice de centru-dreapta, Fredrik Reinfeldt, a desfăşurat întreaga sa campanie electorală, bazându-se pe bilanţul celor patru ani de guvernare, evaluând promisiunile făcute la alegerile anterioare. El a arătat că economia suedeză a rămas una dintre economiile solide ale Europei (locul 2 după Elveţia în clasamentul competitivităţii internaţionale, realizat de World Economic Forum) şi a reluat creşterea economică (4,5% creştere PIB prevăzută pentru 2010). El a subliniat că, în perioada guvernării sale, situaţia finanţelor publice a rămas echilibrată (datorie publică 42,8% din PIB, în 2009, şi deficit bugetar de 0,5%), ceea ce a dus la consolidarea monedei naţionale în raport cu moneda euro.

Forţele politice ale Alianţei de centru-dreapta au lansat ca prioritate scăderea şomajului, premierul, Fredrik Reinfeldt, şi ministrul economiei, Anders Borg, propunând un pachet legislativ pentru crearea de noi locuri de muncă a cărui aplicare ar costa 325 milioane euro. Măsurile ar viza şomerii tineri şi şomerii pe termen lung, prin aplicarea unor măsuri menite a sprijini inserţia profesională a tinerilor care au absolvit facultatea, extensia sistemului coaching (sprijin pentru întocmirea dosarului de candiatură pentru un loc de muncă), printr-o investiţie de 108,5 milioane euro. Reducerea impozitelor a fost văzută, de asemenea,  ca o soluţie pentru creare a unor noi locuri de muncă.

În această perioadă cheltuielile sociale au fost diminuate sever, iar guvernul s-a angajat să scadă impozitele şi cheltuielile publice cu 3,55 miliarde euro.

În domeniul politicii externe, guvernul a anunţat prelungirea prezenţei trupelor suedeze în Afganistan, pentru a arăta că Suedia îşi menţine politica de  solidaritate şi responsabilitate în lume. 

Premierul a declarat că este pregătit să guverneze în continuare şi să realizeze reforme sociale, printr-un plan în valoare de 3,4 milioane euro. Guvernul ar putea vinde în viitor cote părţi pe care le posedă statul în mai multe întreprinderi publice, cum ar fi compania de electricitate Vattenfall, banca Nordea sau operatorul telefonic Telia Sokera. Banii obţinuţi vor merge spre educaţie, sănătate şi servicii sociale. Opoziţia a anunţat că nu este de acord cu aceste privatizări, dorind să păstreze compania Vattenfall în proprietatea statului.

Premierul a purtat principalele dezbateri electorale pe teme socio-economice, bazându-se pe bilanţul guvernării din ultimii ani, solicitând un nou mandat pentru consolidarea măsurilor luate anterior.

În Suedia, ca şi în multe alte state europene, lupta electorală s-a centrat în jurul principalelor personalităţi politice, pe capacitatea acestora de a guverna. Mulţi analişti au observat că, din această cauză, aceste alegeri legislative au fost asemănătoare unui scrutin prezidenţial
.

2.2 Rezultatele alegerilor şi semnificaţia lor politică

Pe data de 19 septembrie 2010, 7 milioane de cetăţeni suedezi au fost chemaţi să aleagă reprezentanţii în Parlamentul unicameral (Riksdag) şi în consiliile municipale şi judeţene.

Parlamentul monocameral are 349 locuri care sunt ocupate de parlamentarii aleşi, pentru o perioadă de 4 ani, prin scrutin proporţional.

La alegerile locale au putut să voteze şi cetăţenii noervegieni sau islandezi care trăiesc în Suedia, persoanele cu naţionalitatea altui stat, ca şi cetăţeni din statele membre ale UE, înregistrate ca rezidente în Suedia şi care au locuit de cel puţin 3 ani consecutiv în această ţară. La scrutin au participat peste 130.000 de cetăţeni străini.

Pentru alegerile legislative, alegătorii pot vota în avans – prin corespondenţă, la birourile de poştă, cu 18 zile înainte. 

Semnificativ este faptul că, în anul 2010, 497.000 suedezi au votat pentru prima dată (+15% faţă de alegerile precedente din 2006, ceea ce reprezintă 9% din electorat). Conform legii electorale
, alegerile se desfăşoară în 29 circumscripţii, în fiecare alegându-se câte 11 reprezentanţi în Parlament, cu excepţia circumscripţiei Stockholm care are 38 mandate.

Voturile sunt distribuite conform metodei Sainte Lagüe (cu un divizor prim de 1,4). Conform reglementărilor, 310 locuri sunt repartizate în cele 29 circumscripţii, celelalte 39 mandate se numesc mandate compensatorii, atribuite unor partide, care au obţinut resturile cele mai mari, partide diferite de principalele partide câştigătoare, cu scopul de a asigura o reprezentativitate mai adecvată în Parlament. Pentru a participa la distribuire, un partid trebuie să obţină 4% din voturi la nivel naţional sau 12% în cadrul unei circumscripţii electorale.

Conform legii electorale, după anul 1998, un alegător poate vota pentru un partid sau poate acorda un vot prefereţial pentru un candidat aflat pe listele propuse de partide. Pentru a fi ales prin sistem de vot preferenţial, un candidat trebuie să fi obţinut cel puţin 8% din voturile obţinute de partidul său într-o circumscripţie. Datele au arătat că votul preferenţial a fost restrâns, la alegerile din 2006 utilizând această posibilitate doar 22% din alegători, restul votând liste de partid. 

În cea de-a doua duminică a lunii septembrie, odată la patru ani, se desfăşoară simultan alegerile legislative, regionale şi municipale. Această decizie a fost luată pentru a evita crearea unor opoziţii între nivelul naţional şi cel local şi pentru a permite guvernului să acţioneze mai eficient în perioada de guvernare. 

Conform datelor oficiale, rezultatele finale, comunicate de Autoritatea Electorală pe data de 28 septembrie 2010, au fost următoarele:

	Partidul politic
	% voturi


	Număr mandate

	Partidul Moderat (M)
	30,06
	+3,83
	107
	+ 10

	Partidul de Centru (C)
	6,56
	- 1,32
	23
	- 6

	Partidul Poporului Liberal (FpL)
	7,06
	-0,48
	24
	-4

	Partidul Creştin-Democrat (KD)
	5,6
	-0,99
	19
	-5

	Partidul Social-Democrat (S)
	30,66
	-4,33
	112
	-18

	Partidul Stângii (V)
	5,60
	-0,24
	19
	-3

	Partidul Verzilor (MP)
	7,34
	+2,09
	25
	+6

	Partidul Democraţilor (SD)
	5,7
	+2,77
	20
	+20


Participarea la vot a fost de 82,1%, mai ridicată decât în anul 2006, peste 2,2 milioane alegători votând în avans.

Coaliţia de dreapta numită Alianţa, condusă de primul ministru Fredrik Reinfeldt a câştigat alegerile legislative din 19 septembrie 2010, cele patru partide care formează Alianţa (Partidul Moderal (M), Partidul de Centru (C), Partidul Poporului-Liberal (FpL) şi Partidul Creştin-Democrat (KD), obţinând împreună 49,2% din voturi (+1 în raport cu alegerile din 2006), ceea ce reprezintă 173 mandate în Parlament. Alianţa nu a reuşit însă să obţină majoritatea absolută (175 mandate) în Riksdag, Camera unică a Parlamentului, pierzând 5 locuri faţă de anul 2006.

Alegerile legislative din 19 septembrie 2010 au fost considerate alegeri istorice, întrucât, pentru prima dată în istoria politică a Suediei, forţele politice de dreapta au fost realese în Parlament, obţinând un nou mandat de guvernare.

Partidul Moderat a obţinut 30% din voturi (107 mandate, +10), Centriştii au avut 6,6% din voturi (22 mandate, -7), Liberalii au avut 7,1% din voturi (24 mandate, -4), iar Creştin-Democraţii au obţinut 5,6% (19 mandate, -5).

Partidul Moderat a fost, aşadar, marele câştigător al alegerilor legislative, reuşind o victorie electorală istorică, într-o ţară dominată în secolul XX de Partidul Social-Democrat.
Analiştii au remarcat faptul că scorul electoral de doar 30% din voturi al acestui partid elimină riscul de a deveni un partid hegemonic, neputând să influenţeze toate sferele vieţii politice suedeze, Această situaţie politică a fost apreciată de analişti drept o victorie pentru democraţie. Alţii au observat că victoria lui Fredrik Reinfeldt a arătat că dreapta poate guverna Suedia foarte bine şi fără a sparge statul bunăstării
, iar încrederea reînnoită a alegătorilor faţă de guvern se datorează politicii sale în favoarea creării locurilor de muncă şi gestiunii exemplare a crizei economice.
Partidul de extremă-dreapta, intitulat Partidul Democraţilor, condus de Jimmie Akesson, a reuşit performanţa de a intra în Parlament, obţinând 5,7% din voturi (+2,8 faţă de anul 2006).
Coaliţia roşu/verde, condusă de Mona Sahlin a avut un scor electoral de 44% din voturi (-2,1 puncte), respectiv 157 mandate în Parlament. Din coaliţia de stânga au făcut parte Partidul Social-Democrat (SAP), care a obţinut 30,9% din voturi, respectiv 113 mandate (-17); Partidul Verzilor (MP) cu 7,2% din voturi (25 mandate, +6) şi Partidul Stângii (Vp), 5,6% (19 mandate, -3).

Înfrângerea social-democraţilor din anul 2010 este mult mai semnificativă decât cea din 2006, întrucât, până acum, niciodată partidele de dreapta nu au reuşit să reintre la guvernare.

Forţele de stânga nu au reuşit să prezinte un program real, alternativ, capabil să mobilizeze alegătorii. Coaliţia roşu/verde a apărut electoratului foarte heterogenă, Partidul Stângii propunând atitudini eurosceptice, diferite de poziţiile celorlalte partide ale coaliţiei (Partidul Social-Democrat şi Verzii). Stânga a avut o strategie electorală deficitară şi o problemă de leadership, liderul ei, Mona Sahlin, fiind puţin populară. 

Alegerile au confirmat marea schimbare a scenei politice suedeze din anul 2006: Partidul Social Democrat nu a mai fost în centrul politicii suedeze, iar alegătorii au găsit o alternativă autentică în alianţa de centru-dreapta
. 
Partidul Social-Democrat a obţinut cel mai slab rezultat electoral din istoria sa, liderii săi recunoscând că partidul nu a reuşit să recâştige încrederea electoratului. Din datele obţinute după desfăşurarea alegerilor, partidul de extremă dreapta a fost susţinut de o parte a electoratului social-democrat.

Partidul Social-Democrat a ignorat principalele cauze ale şomajului, liberalii oferind soluţii mai concrete acestei probleme. O altă cauză a înfrângerii a fost lipsa de reformă a partidului care a rămas dominat de prea multe personalităţi politice din trecut şi de un discurs învechit
.

Dificultăţile evoluţiei Partidului Social-Democrat suedez sunt asemănătoare celor cu care se confruntă majoritatea partidelor social-democrate din alte state europene care au de înfruntat guverne de dreapta care conduc în 4/5 din statele Uniunii Europene. 

Paradoxul este că acest declin s-a produs în perioada în care majoritatea partidelor politice europene au acceptat o mare parte a modelului construit de social-democraţi
. 
În unele ţări precum Germania, Franţa sau Italia, partidele de centru-dreapta şi de dreapta sunt la putere de mai mulţi ani. Situaţia este ceva mai complicată în Marea Britanie, unde Partidul Conservator guvernează în coaliţie cu liberal-democraţii, care pot fi descrişi ca fiind de centru-stânga. Pentru a completa acest tablou putem adăuga că partidele de centru şi de dreapta au câştigat de asemenea ultimele alegeri europene. 
Dominaţia de centru-dreapta în politica europeană nu rezultă doar din slăbiciunea stângii. Dreapta a câştigat alegerile în Germania în 2009, în Marea Britanie în primăvara anului 2010 şi în Franţa în 2007, datorită unor lideri politici puternici şi eficace precum Nicolas Sarkozy, Angela Merkel sau David Cameron. În mod similar, stânga spaniolă a reuşit să se menţină la putere datorită figurii politice clar identificate ale lui Zapatero. Înfrângerea social-democraţilor din Suedia s-a datorat faptului că aceştia au un lider mai puţin popular, Mona Sahlin, aceasta fiind concurată de liderul ecologist  Maria Wetterstrand, foarte susţinută de opinia publică suedeză. 

O altă cauză a acestor înfrângeri este faptul că societăţile  contemporane dezvoltate se confruntă cu dificultăţi care ar putea fi numite "crize de tip nou", fără culoare ideologică care trebuie abordate din perspectiva social-democraţiei. Unii analişti au subliniat că stânga pare să nu fi priceput nimic din veritabila schimbare, ţinând de o răsturnare a civilizaţiei, adusă de victoria individualismului şi a consumului, şi care nu a abordat din timp probleme actuale precum imigraţia de masă.


Electoratul suedez, ca majoritatea cetăţenilor europeni, a fost preocupat de menţinerea stabilităţii, manifestându-şi încrederea în capacitatea partidelor de centru-dreapta de a gestiona criza economică. 
Liderul moderaţilor, Frederik Reinfeldt, solicitase înaintea alegerilor un vot masiv, capabil a asigura o guvernare majoritară şi stabilă. Rezultatele alegerilor nu îi vor permite să deţină majoritatea absolută, dar partidul său a refuzat orice cooperare cu partidul de extremă-dreapta.

Ascensiunea partidului de extremă-dreapta arată că unele probleme provocate de imigraţie au implicaţii noi care au afectat modelul social actual. Procentele care lipsesc celor două mari alianţe pentru a accede la guvernare au ajuns la democraţii suedezi care au profitat de pe urma nemulţumirii suedezilor faţă de creşterea imigraţiei. 
Cele mai mari regiuni democratice ale lumii reprezintă în prezent un teren favorabil pentru dezvoltarea politicii de extremă dreapta. La ultimele alegeri aceasta a obţinut 11,9% în Franţa (Frontul Naţional), 8,3% în Italia (Liga Nordului), 15,5% în Olanda (Partidul Libertăţii al lui Geert Wilder), 28,9% în Elveţia (Partidul Poporului), 16,6% în Ungaria (Jobbik) şi 22,9% în Norvegia (Partidul Progresist). Proporţii semnificative ale extremei dreapta există în Belgia, Letonia, Slovacia şi Slovenia. Suportul acordat acestora reduce considerabil mandatul guvernelor partidelor tradiţionale şi erodează încrederea în sine a formaţiunilor politice care au dominat scena politică în perioada de după război.

Democraţii suedezi i-au chemat pe alegători „să pună capăt finanţării imigraţiei înainte să se pună capăt finanţării pensiilor”
. Potrivit experţilor, partidul a obţinut voturi mai ales din partea celor fără loc de muncă, iar numărul acestora a crescut ca urmare a crizei economice mondiale. Campania lor electorală, în cursul căreia imigranţii musulmani au fost învinuiţi pentru suprasolicitarea sistemului de ajutor social, a fost condamnată pentru xenofobie.

Semnificativ este faptul că, imediat după alegeri, intrarea în Parlament a partidului de extremă dreapta a scos în stradă câteva mii de persoane care au protestat în centrul capitalei. Circa 6000 de persoane au demonstrat, agitând bannere pe care se putea citi „Suntem pentru diferenţă”, „Da pentru a trăi împreună, nu rasismului”, cu referire la tezele anti-imigraţie ale democraţilor suedezi. 
Amintim că Suedia este una din ţările UE cele mai favorabile acordării de azil, statul scandinav primindu-i pe refugiaţii războaielor din Balcani în ultimul deceniu al secolului trecut şi pe numeroşi irakieni, după ce ţara lor a fost puternic marcată de conflicte. Potrivit unui raport al Naţiunilor Unite, în 2009, imigranţii reprezentau în Suedia 14 % din populaţie, faţă de media de 12,4 % la nivelul ţărilor Europei de Nord.

Rezultatele alegerilor legislative au arătat că sistemul politic suedez a devenit un sistem caracterizat de alternanţă politică, fapt care a determinat schimbări esenţiale ale modelului tradiţional, schimbări ce ar putea duce la crearea unei noi identităţi
. Analiştii au subliniat faptul că, timp de câteva decenii, Suedia, deschizătoarea căii modelului mixt al comerţului liber şi al solidarităţii sociale, a reprezentat idealul european, iar după alegerile din 2010, alegătorii s-au  îndepărtat de politica tradiţională
.          

După anunţarea rezultatelor alegerilor au avut loc negocieri pentru a stabili un anume tip de cooperare politică cu celelalte forţe politice. În final, s-a optat pentru varianta unei guvernări minoritare, eficiente, cu condiţia ca stânga să nu se alăture extremei stângi pentru votarea unei moţiuni de cenzură, sau ca extremiştii, fără un anunţa prealabil, să voteze o propunere depusă de social-democraţi (experienţă anterioară din perioada 1991-1994). Analiştii au subliniat că "a apărut un scenariu pe care majoritatea alegătorilor suedezi a vrut să-l evite, şi anume ca un partid xenofob să se afle în poziţia de arbitru". Un parlament fără majoritate riscă de asemenea să-i îngrijoreze pe investitori şi să producă deprecierea monedei suedeze
. 

Premierul Reinfeld, care a promis să continue o politică de reducere a impozitelor şi subvenţiilor, s-a declarat pregătit să conducă un cabinet minoritar.

Noul cabinet prezentat în faţa Parlamentului pe 5 octombrie 2010 este compus din 24 miniştri, din care 13 sunt din Partidul Moderaţilor, 4 liberali, 4 din Partidul de Centru şi 3 creştin-democraţi. Carl Bildt a rămas în funcţia de ministru de externe, iar Jan Bjorklund, liderul Partidului Liberal, a fost promovat viceprim-ministru în locul lui Maud Olofsson. Din guvern mai fac parte:

  - Anders Borg - ministru de finanţe, cu atribuţii extinse; 

  - Brigitta Ohlsson - ministrul afacerilor europene;

  - Sten Tolgfors - ministrul apărării; 

  - Beatrice Ask - ministrul justiţiei;

  - Maria Larsson - ministrul protecţiei copilului şi persoanelor vârstnice;

  - Peter Norman - ministrul pieţelor financiare;

  - Gunilla Carlsson - ministrul cooperării internaţionale;

  - Ewa Bjorling - ministrul comerţului; 

 - Stefan Attefall - ministrul administraţiei publice şi locuinţei;

 - Eskil Erlandsson - ministru al afacerilor rurale;

 - Andreas Carlgren - ministrul mediului; 

 - Goran Hagglund - ministru al afacerilor sociale şi sănătăţii; 

 - Nyamko Sabuni - ministru al egalităţii şanselor;

 - Jan Bjorklund - ministrul educaţiei;

 - Ulf Kristersson - ministrul securităţii sociale;

 - Hillevi Engström - ministrul responsabil de ocuparea forţei de muncă; 

 - Maud Olofsson - ministrul întreprinderilor şi energiei; 

 - Anna-Karin Hatt - ministrul informaţiei, tehnologiei şi dezvoltării regionale;

 - Erik Ullenhag - ministrul integrării;   
 - Jan Bjorklund - ministrul educaţiei; 

 - Tobias Billstrom - ministru al migraţiei şi politicii de azil; 

 - Catharina Elmsäter-Svärd - ministrul comunicaţiilor;
 - Lena Adelsohn Liljeroth - ministrul culturii şi sportului. 

Odată cu prezentarea guvernului, primul-ministru a prezentat un amplu document care a menţionat liniile politicii viitoare de guvernare, program care are nevoie de un sprijin politic larg, obţinut prin dialog permanent cu forţele politice de opoziţie.

